༄། །འཇིག་རྟེན་གསུམ་སྣང་བར་བྱེད་པའི་ལྕགས་ཀྱུ་མགོན་པོ་ཆགས་པའི་རྡོ་རྗེའི་
མན་ངག་བཞུགས་སོ།།
དཔལ་མགོན་པོ་ཆགས་པའི་རྡོ་རྗེ་ལ་ཕྱག་འཚལ་ལོ།། བསྙེན་ཅིང་བསྒྲུབ་པས་འཇིག་རྟེན་གསུམ་དགུག་ཅིང་། །དབང་དུ་བྱེད་པའི་ནུས་མཐུ་བསམ་པ་ཡི། །ར་བར་མ་ཟིན་ཡུད་ཀྱིས་ལག་པའི་རྩེར། །ཐོབ་འདིས་འདུད་དོ་ཆགས་པའི་རྡོ་རྗེ་ལའོ། །ཁྱོད་མཐུའི་རྗེས་འགྲོ་ཏིང་ངེ་འཛིན་དང་སྔགས། །སྲེག་བླུགས་མན་ངག་གསར་པའི་ཟླ་ཚེས་ནི། །སྙིགས་དུས་ཆོས་པའི་རྐྱེན་དུ་རྩོམ་པའི་མཁར།།རྔོམ་བརྗིད་ཤར་འདི་འབར་བའི་སྒྲོན་མ་བཞིན།། ས་དང་ས་འོག་ས་བླའི་འཇིག་རྟེན་དབང་ཕྱུག་གི་ཅོད་པན་བཅིངས་བའི་ཚོགས་དང་བཅས་པ་མངག་གཞུག་བྱེད་ཅིང་ནམ་མཁའི་མཛོད་བསྒྲུབ་པར་འདོད་པས། ཡེ་ཤེས་ཀྱི་མགོན་པོ་ཆགས་པའི་རྡོ་རྗེ་བསྒྲུབ་པར་བྱའོ། །འདི་ལ། བསྙེན་སྒྲུབ་ལས་ལ་སྦྱོར་བ་གསུམ་ལས། དང་པོ་ནི། སྐྱེ་བོ་འདུ་བའི་གནས་སུ་སྟན་དམར་པོ་གཙང་མ་དགའ་བ་འཁྱིལ་པས་བརྒྱན་པ་ལ་པདྨའི་སྐྱིལ་མོ་ཀྲུང་བཅས་ཏེ། ཕྱོགས་བཅུར་བཞུགས་པའི་བླ་མ་དང་། སོགས་སྐྱབས་སེམས་དང་། རང་གི་ཕུང་ཁམས་སོགས་ནས་བརྒྱུད་པའི་གསོལ་འདེབས་དང་། བླ་མ་འོད་ཞུ་བཅས་སོང་ནས། བྱམས་པ་ཚད་མེད་པའི་སེམས་ཀྱིས་སེམས་ཅན་ཐམས་ཅད་ལ་ཆགས་ཤིང་དབང་དུ་བསྡུ་བའི་བསམ་པས། ཨོཾ་སྭ་བྷཱ་ཝ་ཤུདྡྷཱཿསརྦ་དྷརྨཱཿསྭ་བྷཱ་ཝ་ཤུདྡྷཱོ྅ཧཾ། སྟོང་པའི་ངང་ལས་པདྨ་རཱ་གའི་རང་བཞིན་ཟླ་གམ་གྱི་དཀྱིལ་འཁོར་འོད་ཟེར་འཁྲུག་པའི་དབུས་སུ་པདྨ་དམར་པོ། ཉི་མ་ལ་བཾ་ཕོ་མོ་བསྣོལ་བའི་ཁྲིར་ཧཱུྃ། གཡས་གཡོན་དུ་ཨཱི་དང་གཿདེ་ཡོངས་སུ་གྱུར་པ་ལས་ལྕགས་ཀྱུ་དམར་པོ་ས་བོན་གྱིས་མཚན་པ་གསུམ། དེ་ལས་དབང་དུ་བསྡུ་བའི་ནུས་པ་ཐམས་ཅད་རྡོ་ཁབ་ལེན་གྱིས་ལྕགས་བཞིན་དུ་བསྡུས། དེ་ལ་ཐིམ། ཡོངས་སུ་གྱུར་པ་ལས་དེ་བཞིན་གཤེགས་པ་ཐམས་ཅད་ཀྱི་མཐུ་སྟོབས་ཀྱི་མགོན་པོ་ཆགས་པའི་རྡོ་རྗེ་འཆར་ཀའི་མདངས་ལྟར་དམར་ཞིང་ཉི་མ་བྱེ་བའི་འོད་ཟེར་དང་མཚུངས་པའི་གཟི་བརྗིད་ཀྱིས་སྲིད་པ་གསུམ་དབང་དུ་བྱེད་པའི་སྐུ། ཞལ་གཅིག་ཁྲོ་ལ་ཆགས་པའི་ཉམས་བྱམས་པས་དམར་བའི་སྤྱན་གསུམ་ཟླུམ་པ། འབར་བའི་སྨིན་མ་སེར་པོ་དང་སྨ་ར་ཨག་ཚོམ། ཕྱག་བཞིའི་གཡས་ཀྱི་དང་པོ་འགུགས་པར་བྱེད་པའི་ལྕགས་ཀྱུ། གཉིས་པ་རལ་གྲི་གཡོན་བདུད་བཞིའི་ཁྲག་གིས་གང་བའི་ཐོད་པ། གཉིས་པ་པདྨའི་ཁ་ཊྭཱཾ། སྦོམ་ཞིང་ཐུང་ལ་གསུས་པ་འཕྱང་བ་འགྱིང་བག་དང་བཅས་པས་ཤིན་ཏུ་འཇིགས་ཤིང་གཞན་གྱིས་མི་ཐུབ་བའི་ཟིལ་ཆེན་པོ་སྟོན་པ། དགོས་འདོད་ཐམས་ཅད་སྟེར་བའི་ནོར་བུའི་རྒྱལ་པོ་ཐམས་ཅད་ཀྱིས་བརྒྱན་པ། གླང་པོའི་པགས་པ་སྟོད་དུ་གྱོན་ཞིང་སྟག་ཤམ་ལྷུག་པར་དཀྲིས་པ། སྲུང་བྱེད་དམར་མོ་གསུང་གི་ཡུམ་ཤིན་ཏུ་གཞོན་པ་སྒེག་མོའི་ལང་ཚོ་ཅན་ལྕགས་ཀྱུ་འཕྱར་ཞིང་ཐོད་ཁྲག་སྟོབ་པ་དང་གཉིས་སུ་མེད་པར་ཙན་དན་འཁྱིལ་བའི་སྟབས་ཀྱིས་བཞུགས་པ། གཡས་སུ་དབང་ཕྱུག་ཆེན་པོ་དང་། གཡོན་དུ་ཚོགས་བདག་གླང་པོ་ཆེའི་གདོང་པ་ཅན་གཉིས་ཀ་ཤིན་ཏུ་བརྗིད་ཅིང་དམར་བའི་སྐུ་ཕྱག་གཡས་ལྕགས་ཀྱུ་དང་། གཡོན་ཐོད་པ་ཁྲག་གིས་བཀང་བ་འཛིན་ཅིང་གཙོ་བོ་ལ་འདུད་པའི་གར་གྱིས་རོལ་པ་མེའི་ཀློང་ན་གནས་པ། གཙོ་འཁོར་རྣམས་ཀྱི་སྤྱི་བོར་ཨོཾ། མགྲིན་པ་ཨཱཿ ཐུགས་ཀར་ཧཱུྃ། གཙོ་བོའི་ཐུགས་ཀར་ཉི་མ་ལ་ས་བོན། དེ་ལས་འོད་ཟེར་ལྕགས་ཀྱུ་ཞགས་པ་ལྕགས་སྒྲོག་དྲིལ་བུའི་རྣམ་པར་ནམ་མཁའི་མཐར་ཐུག་པར་སྤྲོས། སངས་རྒྱས་ཀྱི་ཞིང་ཐམས་ཅད་སྐྱོང་བའི་མགོན་པོ་ཡབ་ཡུམ་དབང་ཕྱུག་དང་ཚོགས་ཀྱི་བདག་པོ་ཐམས་ཅད་ཀྱི་ཐུགས་ཀར་ལྕགས་ཀྱུས་བཏབ། ཞགས་པས་བཅིངས། ལྕགས་སྒྲོག་གིས་བསྡམས། དྲིལ་བུས་མཉེས། བསྐལ་པའི་རླུང་ལྟ་བུའི་ཤུགས་ཀྱིས་བཏེག་སྟེ་མདུན་གྱི་ནམ་མཁར་བཛྲ་ས་མ་ཛཿས་སྤྱན་དྲངས་པར་བསམ། དེ་ལ་ཐུགས་ཀ་ནས་སྤྲོས་པའི་ལྷ་མོ་མཆོད་རྫས་བསམ་གྱིས་མི་ཁྱབ་པ་ཐོགས་པ་རྣམས་ཀྱིས། ཨོཾ་ཤྲཱི་མ་ཧཱ་ཀཱ་ལ་ས་པཱ་རི་ཝཱ་ར་ཨརྒྷཾ་པྲ་ཏཱིཙྪ་ཧཱུྃ་སྭཱ་ཧཱ། པ་དྱཾ་ནས་ཤཔྟའི་བར་གྱིས་མཆོད། དུས་གསུམ་སངས་རྒྱས་ཐམས་ཅད་ཀྱི། །བསྟན་པ་སྲུང་ཞིང་བཀའ་ལ་གནས། །ཁམས་གསུམ་དབང་མཛད་ཧེ་རུ་ཀ །ཆགས་པའི་རྡོ་རྗེ་ཕྱག་འཚལ་བསྟོད།། ཅེས་བསྟོད། ཛཿཧཱུྃ་བཾ་ཧོ། དམ་ཚིག་པ་དང་གཉིས་སུ་མེད་པར་གྱུར། སླར་ཡང་ས་བོན་གྱི་འོད་བུང་བའི་མཆུ་ལྟ་བུ་སྣ་གཡས་ནས་འཐོན། སངས་རྒྱས་ཡབ་ཡུམ་སེམས་དཔའ་སེམས་མ། ཁྲོ་བོ་ཁྲོ་མོའི་ཚོགས་ཀྱི་ཤངས་གཡས་ནས་ཞུགས། དེ་དག་གིས་དབང་དུ་སྡུད་པའི་ནུས་མཐུའི་ཐིག་ལེ་འཇིབས་ཏེ་ཤངས་གཡོན་ནས་འོངས། སྣ་སྒོ་གཡོན་ནས་ཞུགས་ཏེ་སྤྱི་བོ་ནས་ལུས་ཀྱི་གནས་ཐམས་ཅད་དུ་ཁྱབ་པར་དབང་བསྐུར་བས་དབང་གི་ལས་བསྒྲུབ་པའི་དབང་ཕྱུག་ཆེན་པོའི་གནས་ཐོབ་པར་བསམ། ཨོཾ་མ་ཧཱ་ཀཱ་ལ་ཤུ་ར་ནི་ཨེ་མཉྫུ་ཀུཔྟ་ཧཱུྃ་ཀ་བྷི་ར་ཀོ་བྷི་ར་ག་ན་པ་ཏི་སྭཱ་ཧཱ། ཞེས་པས་གཙོ་བོའི་ས་བོན་གྱི་མཐར་བྱུ་རུའི་འཕྲེང་བས་བསྐོར་བ་ལྟ་བུར་དམིགས་ཏེ་བཟླས་པའི་དུས། སྔགས་འཕྲེང་ལས་འོད་འཕྲོས། འཁོར་གཉིས་ཀྱི་སྲོག་གི་ས་བོན་ལ་ཐིམ། གཉིས་སུ་མེད་པར་འདྲེས་པས་གནད་དུ་གཟིར། སྲོག་ལྷག་པར་བསྐུལ་བས་རང་དབང་ཐམས་ཅད་དང་བྲལ་བར་བདག་ཉིད་ཀྱི་དབང་དུ་འདུས་པར་བསམ་ལ་བསྙེན་པ་བཟླ། ཐུན་མཚམས་སུ་གཏོར་མ་སྭ་བྷཱ་ཝས་སྦྱངས། མདུན་དུ་ཡཾ་ལས་ཞེས་སོགས་ཀྱིས་བྱིན་གྱིས་བརླབ། རྩ་སྔགས་ཀྱི་མཐར་བ་ལིཾ་ཏ་ཁ་ཁ་ཁཱ་ཧི་བཏགས་པས་འབུལ་ཞིང། དཔལ་ཧེ་རུ་ཀ་ཡེ་ཤེས་ཀྱི་མགོན་པོ་ཆགས་པའི་རྡོ་རྗེ་ཡབ་ཡུམ། བཀའ་སྡོད་དབང་ཕྱུག་ཆེན་པོ་དང་། ཚོགས་ཀྱི་བདག་པོ་ཁྱེད་རྣམས་ལ་དམ་རྫས་བདུད་རྩིའི་གཏོར་མ་མཆོད་པ་དམ་པ་འབུལ་ལོ།། དགྱེས་པར་བཞེས་ནས་བདག་སྒྲུབ་པ་པོ་ལ་འཇིག་རྟེན་གསུམ་གྱི་བརྟན་གཡོའི་དངོས་ཀུན་ཐོགས་པ་མེད་པར་དབང་དུ་འདུ་བ་སོགས་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། གོང་ལྟར་མཆོད་བསྟོད་བསྡུས་པ་བྱ། དེ་ནས་འཁོར་ཡུམ་དང་བཅས་པ་རང་ལ་ཐིམ། རང་སྙིང་གའི་སྲོག་གི་ཧཱུྃ་ལ། ཧཱུྃ་མེ་ལོང་ལ་ཧས་བཏབ་པ་ལྟར་རིམ་གྱིས་མི་དམིགས་པར་བསམ་ལ་དགེ་བ་བསྔོ་ཞིང་ཤིས་པ་བརྗོད། དེ་ལྟ་བུས་འབུམ་ཕྲག་བཞིར་བསྙེན་པར་བྱའོ། །གཉིས་པ་བསྒྲུབ་པ་ལ། གནོད་སྦྱིན་དབང་དུ་བསྡུ་བ་དང་། སྡེ་བརྒྱད་དབང་དུ་བསྡུ་བ་དང་། རིགས་དྲུག་དབང་དུ་བསྡུ་བའི་མན་ངག་གསུམ་ལས། དང་པོ་ནི། མདངས་འཕྲོག་པར་བྱེད་པ་རྨ་བྱའི་མདོངས། ཚ་བ་བསྐྱེད་པར་བྱེད་པ་ཚྭ། ཆགས་པར་བྱེད་པ་བུ་རམ། ཡིད་རྨོངས་པར་བྱེད་པ་ཤིང་ཀུན། གདོན་བཟློག་པར་བྱེད་པ་གུ་གུལ། ཡིད་འཁྲུལ་པར་བྱེད་པ་ཐང་ཁྲོམ། ཕོ་ཐམས་ཅད་དབང་དུ་སྡུད་པ་པདྨའི་རཀྟ། མོ་ཐམས་ཅད་དབང་དུ་སྡུད་པར་བྱེད་པ་བྱང་སེམས་དཀར་པོ། དབང་གི་ལས་ཐམས་ཅད་སྒྲུབ་པར་བྱེད་པ་སིནྡྷུ་ར། མཁའ་འགྲོ་འདུ་ཞིང་མཉེས་པར་བྱེད་པ་ཨ་མྲྀ་ཏ་དང་བཅུས་དབང་གིས་དཀྱིལ་འཁོར་ཟླ་གམ་དུ་བྲིས་ལ། དབུས་སུ་འདབ་བཞི། དེའི་ལྟེ་བ་གཡས་གཡོན་དུ་ཁ་དོག་དམར་པོའི་ཚོམ་བུ། དེའི་སྟེང་དུ་ཀ་པཱ་ལ་བཟང་པོ་དུམ་བུ་གསུམ་པའི་ནང་དུ་ཁྲོམ་ཚོགས་ས་དགུའི་རྡེའུ། སྡེ་དཔོན་ཆེན་པོ་དགུའི་བང་ནས། དགེ་འདུན་གྱི་སྡེ་ཆེན་པོ་དགུའི་ཕྱགས་ཁུང་གི་ས། བཀྲ་ཤིས་པའི་ས་སྣ། རྡོ་སྣ། ཆུ་ཀླུང་ཆེན་པོ་དང་མཚོ་ཆེན་པོ་དགུའི་རིལ་བུ། གསེར་དངུལ་ཡན་གྱི་རིན་པོ་ཆེ། འབྲུ། ཤིང་ཐོག སྨན། ཁ་ཟས་ཚོགས་ཚད། བཀྲ་ཤིས་པའི་རྫས་བརྒྱད་ཀྱིས་བཀང་། དེའི་སྟེང་དུ་དཔེ་རིས་བཞིན་དུ་བྲིས་པའི་འཁོར་ལོ་བཞག་ནས་བདག་བསྐྱེད་བཟླས་པའི་བར་སོང་ནས། འཁོར་ལོ་རྟེན་རྫས། སྭ་བྷཱ་ཝས་སྦྱངས་ནས། མདུན་རྟེན་རྣམས་མི་དམིགས་པ་སྟོང་པ་ཉིད་དུ་གྱུར། སྟོང་པའི་ངང་ལས་པདྨའི་ར་གའི་རང་བཞིན་སོགས། སྤྱན་དྲངས་པར་བསམ་ལ། ཧཱུྃ། ཆོས་དབྱིངས་འགྱུར་བ་མེད་པའི་ཀློང་། །ཕ་མཐའ་སོགས་ཤོ་ལོ་ཀ་གསུམ་གྱིས་སྤྱན་དྲངས། འབོད་སྔགས་ཟླ། ཧཱུྃ། ཆགས་པའི་རྡོ་རྗེ་ཡབ་ཡུམ་དང། །དབང་ཕྱུག་ལྷ་ཆེན་ཚོགས་ཀྱི་བདག །འདིར་གཤེགས་པདྨའི་གདན་ལ་བཞུགས། །ཐུན་མོང་ཁྱད་པར་བླ་ན་མེད་སོགས་དང་། རྣམ་པ་དུ་མ་དང་ལྡན་པས་དབང་བསྐུར། གཙོ་བོ་ལ་བདེ་མཆོག་དང་། གཞན་རྣམས་ལ་མགོན་པོ་ཕྱག་བཞི་པའི་དབུ་རྒྱན་པར༴ དུས་གསུམ་སངས་རྒྱས༴ བསྟན་པ་སྲུང་ཞིང་༴ ཁམས་གསུམ་དབང་མཛད་ཧེ་རུ་ཀ །ཆགས་པའི་རྡོ་རྗེར་ཕྱག་མཚལ་བསྟོད།། ན་མ་ཏེ་སོགས། མཆོད་རྫས་ཐམས་ཅད་ཨོཾ་སྦྱང་སོགས་ནས་ཧཱུྃ་སྦར་བས་ཀུན་བཟང་མཆོད་པའི་སྤྲིན་ཕུང་། ཟག་མེད་ཀྱི་ཡེ་ཤེས་ཁྱད་པར་ཅན་སྐྱེ་བའི་ནུས་ལྡན་དུ་གྱུར་པར་བསམ། ཧཱུྃ། མཆོད་ཡོན་བསིལ་ཟེར་ཁེངས་པའི་ག་པུར་སོགས་ཀྱིས་ཉེར་སྤྱོད་དང་། ཨོཾ་ཤྲཱི་མ་ཧཱ་ཀཱ་ལ་ས་པཱ་རི་ཝཱ་ར་ཨརྒྷཾ་པྲ་ཏིཙྪ་ཧཱུྃ་སྭཱ་ཧཱ། དེ་བཞིན་ཤཔྟའི་བར་གྱིས་ཕུལ། རྐང་པ་བརྒྱད་པ་དང་། ཧྲཱི། འགྲོ་ལ་རྗེས་སུ་ཆགས་པའི་ལི་ཁྲིའི་རི། ཞེས་སོགས་ཀྱིས་འདོད་དོན་གསོལ། དེ་ནས་གནོད་སྦྱིན་དབང་དུ་བསྡུ་བ་ནི། གཙོ་བོ་ཡབ་ཡུམ་གྱི་ཐུགས་ཀ་ནས་འོད་ཟེར་འཕྲོས། གནོད་སྦྱིན་ཕོ་དགུ་མོ་དགུའི་རྣམ་པར་ཤེས་བཀུག རྣམ་སྣང་གི་སྒོ་ནས་ཞུགས་ཏེ་ཨ་ཝ་ངྷཱུ་ཏིར་ཞུ་བ་ཛཾ་དགུ་དང་བཾ་དགུ་དང་བཅས་པར་གྱུར་པ་ཡུམ་གྱི་བྷ་ག་ཟླ་གམ་གྱི་དཀྱིལ་འཁོར་པདྨ་འདབ་བརྒྱད་ལྟེ་བ་དང་བཅས་པར་ལྷུང་བས། དབུས་སུ་ནོར་རྒྱུན་མ། ཤར་དུ་རབ་ཏུ་དགའ་མ། མེར་ལྷ་མོ། ལྷོར་འཕགས་མ། བདེན་བྲལ་དུ་དབྱངས་ཅན་མ། ནུབ་ཏུ་ཆུ་ཤེལ་མ། རླུང་དུ་རབ་ཏུ་བཟང་མོ། བྱང་དུ་དགའ་མ། དབང་ལྡན་དུ་སྦས་མ། ཐམས་ཅད་ཀྱང་སྐུ་མདོག་སེར་མོ་ཕྱག་ན་མཆོག་སྦྱིན་དང་འབྲས་ཀྱི་སྙེ་མ། སྒེག་པ་རྒྱན་ཐམས་ཅད་ཀྱིས་བརྒྱན་པ་རྣམས་ལ་རིམ་པ་བཞིན་དུ་འཁྱུད་པའི། ཛམྦྷ་ལ། ཡང་དག་ཤེས། འབྲོག་གནས། ལྔས་རྩེན། པི་རྩི་ཀུཎྜ་ལི། རྣམ་སྲས། གང་བཟང་། ནོར་བུ་བཟང་པོ། རྟ་བདག ཐམས་ཅད་ཀྱང་གསེར་བཙོ་མ་ལྟ་བུ། ཐུང་ཞིང་ལྟོ་འཕྱང་བ། རྒྱན་ཐམས་ཅད་ཀྱིས་བརྒྱན་ཅིང་བི་ཛ་པཱུ་ར་ཀ་དང་ནེའུ་ལེ་བསྣམས་པ། རིན་ཆེན་འབྱུང་ལྡན་གྱི་དབུ་བརྒྱན་པ། ཨུཏྤ་ལའི་འཕྲེང་བས་མཛེས་པ། མོ་རྣམས་དང་ཕོའི་སྙིང་གར་ཟླ་བ་ལ་བཾ་དང་ཛཾ་རང་རང་གི་སྲོག་གི་ངོ་བོ། བདག་མདུན་གྱི་གཙོ་འཁོར་གྱི་ཐུགས་ཀ་ནས་འོད་ཟེར་ལྕགས་ཀྱུ་ལྟ་བུ་འཕྲོས། གསང་བ་པའི་གནས་ནས་གནོད་སྦྱིན་ཕོ་དགུ་མོ་དགུ་བཀུག བསྒོམས་པ་དང་གཉིས་སུ་མེད་པར་བསམས་ཏེ། བཛྲ་སརྦ་དུཥྚན། ཏྲིག་ནན། ཛཾ་བཾ་ཨེ་ཧུར་ཐུམ་ཛཿཨཱ་ཀརྵཱ་ཡ་ཧྲིཾ་ཧྲིཾ་ཛཿཛཿཞེས་བོས་རྟགས་མ་བྱུང་བར་དུ་བཟླ། བྱུང་ནས་ཏིང་འཛིན་སྔར་གྱི་ཁར། ཡབ་ཡུམ་སྦྱོར་བ་བྱས་པའི་རྗེས་སུ་ཆགས་པའི་མེས་གདུངས་པས་གནོད་སྦྱིན་ཕོ་མོ་རྣམས་ཆགས་པས་མྱོས་འབོག་བརྒྱལ་བྱང་སེམས་དཀར་དམར་ཟགས་པར་བསམ་ཞིང་། བཛྲ་སརྦ་དུཥྚཱན་ཏྲིག་ནན། ཛཾ་བཾ་ཨེ་ཧུར་ཐུམ་ཛཿམཱ་ར་ཡ་རྦད། གཟིར་རྟགས་མ་བྱུང་བར་དུ། བྱུང་ནས་སྔར་གྱི་ཁར། དེ་ནས་གཙོ་བོའི་ཐུར་སེལ་གྱི་རླུང་བསྐུམ་པས་ཕོ་མོ་རྣམས་ཀྱི་ནུས་མཐའི་རང་བཞིན་སྲོག་གྱེན་ཚངས་པའི་བུ་ག་ནས་བྱུང་སྟེ། མདུན་བསྐྱེད་ཀྱི་ཤངས་ནས་བདག་མགོན་པོར་གསལ་བའི་སྲོག་ལ་ཐིམ་པས། རིད་ཅིང་འདར་བ་དང་ཉམ་ཐག་པས་དབང་དང་བྲལ་ཏེ་བདག་ཅི་བསྒོ་བ་ཁས་ལེན་ཅིང་དབང་དུ་འདུས་པར་བསམས་ལ། ཨོཾ་བ་སུ་དྷ་རི་ཏྱཻ། སུ་དཏྟ་ཨཻ། དེ་ཝྱཻ། ཨཱརྻཱ་ཡཻ། ས་ར་སྭ་ཏྱཻ། ཙནྡྲ་ཀནྡྱཻ། སུ་བྷ་དྲ་ཡཻ། རཏྟ་ཡཻ། གུ་ཧྱཱ་ཡཻ། ཛམྦྷ་ལ་ཛ་ལེནྡྲཱ་ཡེ། སཾ་པྲ་ཛྙཱ་ནཱ་ཡེ། གུ་ཧྱསྠཱ་ན་ཡེ། པཉྩི་ཀ་ཡེ། བི་ཙི་ཀུཎྜ་ལི་ཡེ། བཻ་ཤྲ་ཝ་ཎ་ཡེ། པུརྞ་བྷ་དྲཱ་ཡེ། མ་ཎི་བྷ་དྲཱ་ཡེ། ཀུ་བེ་རཱ་ཡེ། ཝ་ཤཾ་ཀུ་རུ་ཧོཿ དབང་དུ་འདུས་རྟགས་མ་བྱུང་བར་དུ་སྔར་བཞིན་ལ་མགོན་པོ་ཡབ་ཡུམ་གྱི་གསང་བའི་སྣ་རྩེར་ཨོཾ་ཨཱཿཛྲིཾ་ཁཾ་ཧཱུྃ་ལས་རྣམ་སྣང་། རིན་འབྱུང་། འོད་དཔག་མེད། དོན་གྲུབ། མི་བསྐྱོད་པ། དཀར་སེར་དམར་ལྗང་སྔོ་བ་བྱང་ཆུབ་མཆོག་དང་མཆོག་སྦྱིན་ཏིང་ངེ་འཛིན་སྐྱབས་སྦྱིན་ས་གནོན་གྱི་ཕྱག་རྒྱ་ཅན། རང་རང་གི་སྐྱིལ་ཀྲུང་གིས་བཞུགས་པ་རྣམས་འོད་དུ་ཞུ་བའི་བདུད་རྩི་ལྔའི་རྒྱུན་གནོད་སྦྱིན་ཕོ་མོ་རྣམས་ཀྱི་སྤྱི་བོར་ཕབ། ལུས་ཕྱི་ནང་ཐམས་ཅད་དུ་ཁྱབ་པས་བཀྲག་མདངས་སོགས་མཐུ་སྟོབས་དང་ལྡན་ཏེ་བདག་གི་ལས་བསྒྲུབ་པ་ལ་གཅིག་ཏུ་བརྩོན་ཞིང་འདུན་པར་བསམས་ཏེ་ཛཾ་བཾ་བརྒྱ་རྩ་བཟླ། མགོན་པོའི་གཏོར་མ་གོང་ལྟར་ཕུལ། གནོད་སྦྱིན་གྱི་གཏོར་མ། ཨོཾ་ཨཱཿཧཱུྃ་གིས་སྦྱངས་རྟོགས་སྦར་བྱིན་གྱིས་བརླབས། ཨོཾ་བ་སུ་དྷ་རི་སོགས་ནས་ཀུ་བཻ་ར་ཡ་ས་པཱ་རི་ཝཱ་ར་སོགས་གཏོར་སྔགས་བཏགས་པས་ལན་གསུམ་སོགས་ཕུལ། གནོད་སྦྱིན་ནོར་ལྷའི་ཚོགས་རྣམས་ཀྱིས། །མཆོད་སྦྱིན་གཏོར་མ་འདི་བཞེས་ལ། ། སོགས་ཀྱིས་འདོད་དོན་གསོལ། མཐར་ལྷ་ཚོགས་འོད་དུ་ཞུ་བའི་འཁོར་ལོ་ཡིད་བཞིན་གྱི་ནོར་བུ་བསམ་འཕེལ་འདོད་བའི་རེ་བ་ཆར་བཞིན་དུ་འབེབས་པར་གྱུར་པ་བལྟའོ། །གཉིས་པ་སྡེ་བརྒྱད་དབང་དུ་བསྡུ་བ་ནི། དཀྱིལ་འཁོར་གྱི་སྟེང་དུ་ཐོད་པ་དུམ་བུ་བརྒྱད་པ། དེའི་ནང་དུ་གྲི་ལྕགས་ཀྱི་སྡིག་པ་ལ་ཨེ་དང་རྡོ་ཕ་ཝང་ལོང་བུ་ལ་ཏྲི་བྲིས་པ་དཔེ་རིས་བཞིན་གྱི་འཁོར་ལོ་བཤམས་ནས་བདག་བསྐྱེད་འཁོར་ལོ་སྦྱངས་ནས་བསྟོད་པའི་བར་སྔར་བཞིན་ལ། ཡབ་ཡུམ་གཙ